Once Upon a Time

***Once Upon a Time*** er en amerikansk eventyrserie som gikk på ABC fra 2011 til 2018. Serien handler om noen eventyrskikkelser som har havnet i byen Storybrooke i Maine. Vesenene er flyttet til «den ekte verdenen» på grunn av en forbannelse. Da de ble transportert mistet de også hukommelsen, og lever dermed i en verden hvor de egentlig ikke vet hvem de er. Kun én person kan oppheve denne forbannelsen, men hun tror ikke på eventyr. 

I Norge gikk serien på FEM.

Serien ble skapt av manusforfatterne bak *[[Lost]]* og *[[Tron – Legacy]]*, Edward Kitsis og Adam Horowitz. Første sesong ble positivt anmeldt blant kritikere, og første episode ble sett av 12, 93 millioner seere. Andre sesong hadde premiere 30. september 2012 (13. november i Norge) og ble sett av 11, 36 millioner, mens tredje sesong premierte 29. september 2013 til et publikum av 8, 52 millioner. 8. mai 2014 ble serien fornyet med en fjerde sesong.

Det ble senere gitt et klarsignal til en spin-off-serie kalt *[[Once Upon a Time in Wonderland]]*, som hovedsakelig fokuserte på Lewis Carrolls *[[Alice i Eventyrland]]*. Serien varte i 13 episoder, premierte 10. oktober 2013, og avsluttet 3. april 2014.

I 2017 medvirket den norske skuespilleren Torstein Bjørklund i sjette sesong av serien, som karakteren Beowulf.

## Handling
I den første sesongen avbryter den onde dronningen bryllupet til Snøhvit og Prins Charming for å kunngjøre at hun planlegger å kaste en forbannelse over alle. Som et resultat blir de fleste karakterene transportert til den oppdiktede byen Storybrooke i Maine, hvor de fleste av dem har blitt fratatt minnene og identitetene deres. I Storybrooke er en rekke rollefigurer fra forskjellige eventyr fanget, uvitende om hvem de egentlig er, av en forbannelse som Den onde dronningen (Lana Parrilla) har kastet over dem. I byen har hun gjort seg selv til borgermester under navnet Regina Mills, og adoptert barnet Henry (Jared S. Gillmore). Innbyggerne i Storybrooke har levd i en uforandret eksistens i 28 år, og vet ikke at de aldri vil bli eldre.

Deres eneste håp er dusørjegeren Emma Swan (Jennifer Morrison), datteren til Snøhvit (Ginnifer Goodwin) og Prince Charming (Josh Dallas), som også har blitt flyttet til Storybrooke under navnene Mary Margaret Blanchard og David Nolan. På sin 28-årsdag blir Emma Swan tatt med til Storybrooke av Henry, og hun er den eneste som kan oppheve forbannelsen og gjenopprette figurenes tapte minner. Henry, som er Emmas biologiske sønn, hjelper henne med eventyrboken sin, som er nøkkelen til å bryte forbannelsen. Et tilbakevendende problem er imidlertid det faktum at Emma kategorisk avviser at at magi finnes.

Hver episode fokuserer vanligvis på én spesifikk rollefigur, og vanligvis får vi se hva denne figuren gjorde før forbannelsen ble et faktum: ved å sette sammen de ulike historiene blir det klart hvordan de ulike karakterene møttes, samt hvorfor Den onde dronningen gjorde det hun gjorde. I tillegg følger vi den samme eventyrskikkelsen i nåtid, og ser at nåtiden utvikler seg etter et lignende mønster, men med et annet utfall.

I den andre sesongen, til tross for at Emma Swan har brutt forbannelsen, blir ikke karakterene returnert til eventyr-verdenen. Så de må håndtere sine egne doble identiteter, både identiteten fra eventyr-verden og den fra Storybrooke. Nye trusler dukker opp i form av Killian Jones / Kaptein Krok (spilt av Colin O'Donoghue), Cora som er moren til Regina Mills, og de skumle agentene Greg Mendell (spilt av Ethan Embry) og Tamara (spilt av Sonequa Martin-Green) som kommer fra den virkelige verden som planlegger å ødelegge magien.

I den tredje sesongen reiser noen av hovedpersonene til Neverland for å redde Henry Mills, som har blitt kidnappet av Peter Pan (spilt av Robbie Kay) som en del av en plan om å få tak i "hjertet til den sanneste troende" fra Henry. Deres økende maktkamp med Peter Pan fortsetter i Storybrooke, noe som resulterer i at den opprinnelige forbannelsen (fra sesong en) kommer til å bli aktivert igjen. Alle karakterene returneres til sine opprinnelige verdener, og Emma og Henry må flykte til New York City. De andre karakterene blir brakt tilbake til et gjenskapt Storybrooke med minnene fra de siste tolv månedene fjernet. I tillegg kommer den misunnelige Zelena, også kjent som Den onde heksa fra Vest (spilt av Rebecca Mader) fra Oz, og hun har en plan om å forandre fortiden. Noe som får Emma og Henry til å komme til Storybrooke igjen.

I den fjerde sesongen gjennomfører Emma og Kaptein Krok en tidsreise, og dette fører til at Elsa fra Frost (spilt av Georgina Haig) dukker opp i nåtidens Storybrooke. I søken etter sin yngre søster Anna (spilt av Elizabeth Lail) med hjelp fra byens innbyggere, møter Elsa henne og Annas tante Ingrid, snø-dronningen (spilt av Elizabeth Mitchell). I mellomtiden leter Regina Mills etter forfatteren av Henrys bok «Once Upon a Time», slik at hun endelig kan få sin egen lykkelige slutt. Senere vender en forvist Rumplestiltskin tilbake med hjelp fra Cruella de Vil (spilt av Victoria Smurfit), Maleficent (spilt av Kristin Bauer van Straten) og Ursula (spilt av Merrin Dungey), og de planlegger å omskrive reglene som styrer skjebnen til alle helter og skurker i eventyrene. Henry og Emma må derfor gjenopprette virkeligheten og sannheten, før denne forvrengte inversjonen blir permanent.

I den femte sesongen legger karakterene ut på en reise til Camelot for å finne trollmannen Merlin (spilt av Elliot Knight) og befri Emma Swan fra kreftene i et eldgammelt mørke. For å komplisere situasjonen, setter Kong Arthur (spilt av Liam Garrigan) seg fore å endre balansen mellom lys og mørke ved hjelp av sverdet Excalibur, og han får hjelp av en hevngjerrig Zelena. Et tragisk tap tvinger Emma til å lede en redningsgruppe til Underverdenen, hvor de møter sjelene til mennesker som sitter igjen med uferdige saker og konfronterer den utspekulerte Hades (spilt av Greg Germann). Karakterenes farlige manipulasjoner med magi fører til at Regina og hennes persona, den onde dronningen, blir adskilt fra hverandre. Samt at karakterene Dr. Jekyll og Mr. Hyde dukker opp.

I den sjette sesongen forsøker innbyggerne i Storybrooke å beskytte byen deres mot den kombinerte trusselen fra Mr. Hyde, og en unsluppet ond dronning, samt å håndtere nyankomne fra «De ukjente historienes land». Emmas skjebne som en frelser tynger henne, og hennes desperasjon etter å forandre denne skjebnen fører til avsløringer om en mystisk nyankomne, Aladdin (spilt av Deniz Akdeniz). Krigen mellom lys og mørke fører også til ankomsten av den svarte feen (spilt av Jaime Murray) samt det siste slaget som ble profetert før den opprinnelige forbannelsen ble kastet.

I den syvende og siste sesongen, flere år etter det siste slaget, ankommer Lucy (spilt av Alison Fernandez) det fiktive nabolaget Hyperion Heights i Seattle, med boken sin «Once Upon a Time» for å finne sin nå voksne far Henry Mills (spilt av Andrew J. West). Henry, sammen med en rekke andre karakterer fra den nye fortryllede skogen, har blitt brakt til dette nabolaget under en ny forbannelse. Men de er fanget i en økende konflikt som blant annet involverer Askepott, Lady Tremaine og Drizella. Samt planene til Dr. Facilier. Lucy må forsøke å bryte denne nye forbannelsen, og befri foreldrene hennes med hjelp av den nå forbannede Regina Mills, kaptein Krok, Rumplestiltskin og Zelena.

## Rolleliste
* Ginnifer Goodwin som Snøhvit/Mary Margaret Blanchard
* Jennifer Morrison som Emma Swan/Den svarte svanen
* Lana Parrilla som den onde dronningen/Regina Mills
* Colin O'Donoghue som kaptein Killian Jones/kaptein Krok
* Josh Dallas som «Prince Charming»/David Nolan
* Jared S. Gilmore som Henry Mills/Forfatteren 
* Raphael Sbarge som Benjamin Syrsa/Archibald «Archie» Hopper
* Jamie Dornan som «Jegeren»/sheriff Graham Humbert
* Robert Carlyle som Rumpelstiltskin/Den Mørke/Mr. Gold
* Michael Raymond-James som Neal Cassidy/Baelfire
* Eion Bailey som Pinocchio/August W. Booth
* Meghan Ory som Rødhette/Vargen/Ruby
* Giancarlo Esposito som Det magiske speilet/Sidney Glass
* Lee Arenberg som Butter/Leroy
* Beverley Elliott som mormor/enkefru Lucas
* Anastasia Griffith som Abigail/Kathryn Nolan
* Alan Dale som Kong George/Albert Spencer
* Kristin Bauer van Straten som Maleficent
* David Anders som Dr. Victor Frankenstein/Dr. Whale
* Jessy Schram som Askepott/Ashley Boyd
* Tony Amendola som Geppetto/Marco
* Emilie de Ravin som Belle/Lacey
* Quinn Lord og Karley Scott Collins som Hans og Grete/Nicholas og Ava Zimmer
* Greyston Holt som Frederick
* Sebastian Stan som Hattemakeren/Jefferson
* Georgina Haig som Elsa
* Elizabeth Lail som Anna
* Scott Michael Foster som Kristoff
* Tyler Jacob Moore som Hans
* John-Rhys Davies som Pappsen
* Elizabeth Mitchell som Snedronningen
* Barbara Hershey som Cora
* Rebecca Mader som den onde heksa fra Vest/Zelena
* Sean Maguire som Robin Hood
* Christie Laing som Marion
* Abby Ross som unga Emma
* Nicole Munoz som unga Lily
* Elliot Knight som Merlin/Trollmannen
* Liam Garrigan som kong Arthur
* Joana Metrass som Guinevere
* Andrew Jenkins som Percival
* Amy Manson som Merida
* Greg Germann som Hades
* Jamie Chung som Mulan
* Rose McIver som Tingeling
* Keegan Connor Tracy som Den blå feen
* Torstein Bjørklund som Beowulf

## Referanser


## Eksterne lenker
*